Document ID: 32004D0587

PADOMES LĒMUMS
(2004. gada 19. jūlijs)
par dienu, no kuras piemēro Direktīvu 2003/48/EK par tādu ienākumu aplikšanu ar nodokļiem, kas gūti kā procentu maksājumi par uzkrājumiem
(2004/587/EK)
EIROPAS SAVIENĪBAS PADOME,
ņemot vērā Direktīvu 2003/48/EK (1) un jo īpaši tās 17. panta 3. punktu,
ņemot vērā Komisijas priekšlikumu,
tā kā:
(1)
Direktīvas 2003/48/EK 17. panta 2. punkts paredz nosacījumus direktīvas noteikumu piemērošanai no 2005. gada 1. janvāra.
(2)
Saskaņā ar Direktīvas 2003/48/EK 17. panta 3. punktu Padome, pamatojoties uz Komisijas ziņojumu, pirms 2004. gada 1. jūlija secināja, ka Direktīvas 2003/48/EK 17. panta 2. punktā minētie nosacījumi netiks izpildīti, ņemot vērā attiecīgu pasākumu spēkā stāšanās dienas trešās valstīs un attiecīgajās pakļautajās vai asociētajās teritorijās.
(3)
Saskaņā ar Direktīvas 2003/48/EK 17. panta 3. punktu, ja Padome nepieņem lēmumu, ka minētā panta 2. punktā minētie nosacījumi tiks izpildīti, tā pēc Komisijas priekšlikuma ar vienprātīgu lēmumu nosaka jaunu datumu 2. punktā paredzētajiem mērķiem.
(4)
No Komisijas un attiecīgo dalībvalstu ziņojumiem izriet, ka visas trešās valstis un pakļautās vai asociētās teritorijas, kas norādītas Direktīvas 2003/48/EK 17. panta 2. punktā, varēs panākt atbilstību tajā minētajiem nosacījumiem līdz 2005. gada 1. jūlijam.
(5)
Līdz ar to 2005. gada 1. jūlijs būtu jānosaka par jaunu datumu Direktīvas 2003/48/EK 17. panta 2. punkta nolūkiem; uz to arī attiecas minētajā punktā izklāstītie nosacījumi.
(6)
To iemeslu dēļ, kas saistīti ar uzņēmēju un nodokļu maksātāju tiesisko drošību, šis lēmums ir jāpieņem steidzamā kārtā, atkāpjoties no prasības par sešu nedēļu laikposmu, kas paredzēts I.3. punktā Protokolā par dalībvalstu parlamentu lomu Eiropas Savienībā,
IR PIEŅĒMUSI ŠO LĒMUMU.
1. pants
Direktīvas 2003/48/EK 17. panta 2. punktā vārdus “2005. gada 1. janvāra” aizstāj ar vārdiem “2005. gada 1. jūlija”.
2. pants
Šis lēmums ir adresēts dalībvalstīm, un to publicē Eiropas Savienības Oficiālajā Vēstnesī.
Briselē, 2004. gada 19. jūlijā

Labels: 2
19